มิตรแท้ฯพึ่งไฮเทคสกัดกรมธรรม์ปลอม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — มิตรแท้ประกันภัย พึ่งระบบไฮเทคออกกรมธรรม์ผ่านเครื่องออนไลน์ ป้องกันกรมธรรม์ปลอม เพิ่มความมั่นให้ลูกค้า
นายสุขเทพ จันทร์ศรีชวาลา ประธานกรรมการบริหารและกรรมการผู้จัดการ บริษัท มิตรแท้ประกันภัย เปิดเผยว่า เตรียมนำการขายระบบใหม่ที่เรียกว่าตัวแทนไฮเทคมาอำนวยความสะดวกให้ลูกค้า ซึ่งจะทำให้ตัวแทนสามารถออกกรมธรรม์ พ.ร.บ.รถยนต์ผ่านระบบออนไลน์โดยผ่านเครื่องเน็ตบุ๊กและเครื่องพิมพ์ไร้สายแบบพกพาให้กับลูกค้าได้ทันที 
ทั้งนี้ จะช่วยแก้ปัญหาเรื่องลูกค้าจ่ายค่าเบี้ยประกันแล้วไม่ได้กรมธรรม์ และไม่ได้รับความคุ้มครอง รวมถึงเรื่องการป้องกันเรื่องกรมธรรม์ประกันปลอมได้ เนื่องจากระบบดังกล่าวจะทำการเชื่อมต่อข้อมูลระหว่างตัวแทนกับบริษัทแม่แบบเรียลไทม์หรือทันทีเข้าสู่ระบบ ทำให้ลูกค้าเกิดความมั่นใจมากขึ้น
นายสุขเทพ กล่าวว่า ต่อไปจะยื่นเรื่องเสนอไปยังสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ขอออกกรมธรรม์ประกันภัยรถยนต์ชั้น 1, 2 หรือ 3 ผ่านระบบตัวแทนไฮเทคได้ด้วย ซึ่งเชื่อว่าระบบดังกล่าวจะป้องกันเรื่องกรมธรรม์ปลอมที่หลายบริษัทกำลังเจออยู่ได้ แม้เรื่องการปลอมกรมธรรม์ประกันของมิตรแท้ฯ จะยังไม่เจอมากก็ตาม 
ล่าสุด บริษัทยังได้ออกแบบประกันภัยรถยนต์ใหม่ 6 แบบ เพื่อกระตุ้นยอดขายในช่วงครึ่งปีหลัง
สำหรับผลการดำเนินงานในช่วง 6 เดือนแรกที่ผ่านมา บริษัทได้เบี้ยประมาณ 1,000 ล้านบาท จากเป้าที่ตั้งไว้ 1,111 ล้านบาท หรือลดลงประมาณ 1213% ซึ่งสาเหตุหลักเนื่องจากบริษัทได้ยกเลิกการขายประกัน พ.ร.บ.รถจักรยานยนต์ ที่ปกติมียอดขายปีละ 100 ล้านบาท